  Анжелика Тихонова корреспондент Сюресчиос Ижкарысь Ленин ёросысь Драгунов нимо но Кузебай Герд нимо урамъёсысь сюресъёсты тупатъяны кутскизы. Со сярысь «Удмуртавтодор» огазеяськонлэн «ВКонтакте» мерлыко вотэсысь бамаз ивортэмын. Драгунов нимо урамлэн Мужвайской но Кузебай Герд нимо урамъёс вискысь сюрес люкетысьтыз вужмем сюрес шобретсэ куштӥзы. Со интые кык сӥем выль асфальт вӧлдозы. Озьы ик со люкетысь адямиослы ветлон сюресэз но лэсьтозы. Кузебай Герд нимо урамын ужъёс Удмуртилэн кунлыкезлы 100 ар тырмон улсын мыно. Сюрес вылысь озьы ик бырем шобретсэ куштӥзы, али алама луэм бордюр изъёссэ утялто. Азьланяз укмыс колодчаосты ӝутозы, оглом 1 сюрс 91 погонной метр бордюр изъёс пуктозы, кык сӥ асфальт кисьтозы. Со сяна 320 метръем тротуар лэсьтозы. Кыксэ ик сюресъёсты «Кышкыттэм но ӟечлыко автомобиль сюресъёс» йӧскалык ӵектос улсын тупатъяло. Тодэ вайытом, кемалась ӧвӧл Ленин ёросысь 3 номеро кар эмъюртэ нуись сюресъёсты тупатъязы.  Тегъёс: Ижкар Удмуртия сюресъёс тупатъянужъёс  